Társaságunk a 2020-1.1.4-STARTUP Felhívás keretében támogatott inkubátor. Az alábbiakban azokat az alapvető feltételeket adjuk közre, amelyek a jövőbeni közös munka feltételeit képezik. Szeretnénk, ha inkubált cégeink minden energiájukkal a fejlesztésre, a validálásra, a piacépítésre és az értékesítésre tudnának fókuszálni. Ennek megfelelően mi minden segítséget megadunk a vállalkozások indításához, illetve adminisztratív működtetéséhez. Cégeink egységes számviteli politikával, működési szabályzatokkal, pénzügyi- és kontrolling szolgáltatásokkal működnek. Könyvelőnk, könyvvizsgálónk, jogi tanácsadóink, rendkívül kedvezményes bankszámla csomagunk, illetve mobiltelefon flottánk is rendelkezésre állnak. A vállalkozás indításához, illetve adminisztratív működtetéséhez az alábbi szolgáltatásokat biztosítjuk (K-val jelölve a kötelezően igénybe veendők, a rendszerünkbe kerülő cégeknek ezekben nincs választása):

• Cégalapítás teljes körű intézése, bankszámla szerződéssel

• Számviteli politika, működési szabályzatok kialakítása (újonnan alapított cégeknek K)

• Szellemi alkotások tulajdonjogának tisztázása (K)

• Könyvelés, bérszámfejtés (újonnan alapított cégeknek K)

• Irodai pénzügyi adminisztrációs- és kontrolling szolgáltatások (K)

• Pályázati stratégia kialakítása, pályázatok készítésének támogatása

• Közbeszerzési- és jogi tanácsadás

• Mobiltelefon flotta-szolgáltatás

Mivel az inkubációs szerződés egy tőkebefektetés kiinduló pontja is, így olyan start-up vállalkozással nem áll módunkban inkubációs szerződést kötni, amely nem fogadja el egyúttal befektetési feltételeinket is. Mivel Magyarország talán legnagyobb élettudományi befektetői és -cégépítési tapasztalattal rendelkező csapata vagyunk, így elsősorban ezen a területen (biotech/medtech/medical IT) várjuk projektek, illetve start-up vállalkozások jelentkezését, de az élettudományok mellett más területekre is nyitottak vagyunk, amennyiben komoly üzleti potenciállal és elkötelezett csapattal találkozunk. Célunk, hogy magas hozzáadott értékkel rendelkező, külföldön is versenyképes vállalkozásokat hozzunk létre, melyek termékükkel vagy szolgáltatásukkal komoly társadalmi értéket teremtenek.

Ehhez az alábbi szolgáltatásokat nyújtjuk:

•Termék- illetve szolgáltatás tervezésével kapcsolatos tanácsadás

•Technológiai validálás támogatása

• Üzleti modell kialakításának támogatása

• Szellemi tulajdon tanácsadás

• Üzleti kapcsolatok építése és piacra lépés segítése

• Inkubátor által szervezett rendezvényeken, képzéseken való részvétel

Az inkubációs projektjének megvalósításához sok sikert kívánunk!

*a Creative Accelerator Kft. csapata*